ไทยพาณิชย์ดันสำรองเลี้ยงชีพติด1ใน3
&#8220;โชติกา&#8221; ตั้งเป้าปีนี้ดันกองทุนสำรองเลี้ยงชีพ บลจ.ไทยพาณิชย์ ขึ้นแท่น 1 ใน 3
29 ต.ค. 2565

“โชติกา” ตั้งเป้าปีนี้ดันกองทุนสำรองเลี้ยงชีพ บลจ.ไทยพาณิชย์ ขึ้นแท่น 1 ใน 3
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ปีนี้ บลจ.ไทยพาณิชย์ ตั้งเป้าที่จะผลักดันให้กองทุนสำรองเลี้ยงชีพ ขึ้นมาติดอันดับ 1 ใน 3 ของอุตสาหกรรม
“เป้าปีนี้เราจะพยายามทำให้กองทุนสำรองเลี้ยงชีพขึ้นแท่น 1 ใน 3 ของอุตสาหกรรมให้ได้ โดยจะมาจากการเพิ่มจำนวนของลูกค้าใหม่ทั้งขนาดใหญ่และเล็ก ควบคู่ไปกับการรักษาลูกค้าเดิมไว้ด้วย ซึ่งปัจจุบันก็ได้เจรจากับทั้งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และบริษัท ผลิตไฟฟ้า (EGCO) เรียบร้อยแล้ว ดังนั้นลูกค้าใหญ่ๆ รายเดิมคงจะไม่หายไปไหน” นางโชติกา กล่าว
ทั้งนี้ เมื่อเดือน พ.ค. กองทุนสำรองเลี้ยงชีพ ของ บลจ.ไทยพาณิชย์ มีมูลค่า 7.91 หมื่นล้านบาท ส่วนแบ่งการตลาดเท่ากับ 10.7% อยู่ในอันดับที่ 4 ของอุตสาหกรรม โดยมีมูลค่าเพิ่มขึ้น 10.51% จากสิ้นปี 2555
“ในช่วงไตรมาส 3-4 นี้ มีหลายบริษัทที่จะสิ้นสุดสัญญาบริหารกองทุนสำรองเลี้ยงชีพ โดยเฉพาะรัฐวิสาหกิจขนาดใหญ่ เช่น ปตท. การไฟฟ้าส่วนภูมิภาคทีโอที และธนาคารแห่งประเทศไทยจึงมีแผนที่จะเข้าร่วมเสนอใบประกวดราคาขอบริหารกองทุนแทน บลจ.อื่น”นางโชติกา กล่าว
นอกจากนี้ บลจ.ไทยพาณิชย์ จะร่วมมือกับธนาคารแม่เพื่อเข้าไปนำเสนอข้อมูลการบริหารกองทุนให้กับบริษัทขนาดกลางและขนาดเล็ก ซึ่งคาดว่าภายในเดือน มิ.ย.นี้ จะเดินสายให้ข้อมูลครบทั้ง 500 บริษัท
สำหรับภาพรวมธุรกิจปีนี้ นางโชติกา คาดว่ายังคงมีแนวโน้มโตต่อเนื่อง โดยปัจจุบัน บลจ.ไทยพาณิชย์ มีสินทรัพย์สุทธิภายใต้การบริหาร (เอยูเอ็ม) รวมทั้งสิ้น 6.7 แสนล้านบาท แบ่งเป็นกองทุนรวม 5.59 แสนล้านบาท กองทุนส่วนบุคคล 3.7 หมื่นล้านบาท และกองทุนสำรองเพื่อการเลี้ยงชีพ 7.9 หมื่นล้านบาท
อย่างไรก็ตาม ยอมรับว่าการแข่งขันระดมเงินฝากของธนาคารได้ส่งผลกระทบต่ออุตสาหกรรมกองทุนบ้าง จึงจะพยายามหากองทุนที่ให้ผลตอบแทนน่าพึงพอใจและตรงกับความต้องการของผู้ลงทุนเพื่อกระตุ้นยอดขายให้เพิ่มขึ้น เช่น กองทุนโครงสร้างพื้นฐาน